อิสลามแบงก์อุ้มลูกหนี้นอกระบบ
“ไอแบงก์” ออกแคมเปญอุ้มลูกหนี้รายย่อย ปล่อยกู้ล้างหนี้นอกระบบ คิดกำไร 14.475%
19 ก.ย. 2554

“ไอแบงก์” ออกแคมเปญอุ้มลูกหนี้รายย่อย ปล่อยกู้ล้างหนี้นอกระบบ คิดกำไร 14.475% 
นายธีระศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า ธนาคารได้เปิดโครงการสินเชื่อรีไฟแนนซ์หนี้นอกระบบไอแบงก์ เพื่อช่วยเหลือและบรรเทาภาระหนี้สินนอกระบบ ที่ต้องจ่ายดอกเบี้ยสูงของผู้ประกอบอาชีพค้าขายรายย่อยที่มีรายได้น้อยทั่วประเทศ และโครงการสินเชื่อวิสาหกิจชุมชนเพื่อช่วยเหลือและสนับสนุนเงินทุนแก่กลุ่มผู้ประกอบอาชีพสุจริตที่มีรายได้น้อยทั่วประเทศ ซึ่งทั้งหมดต้องไม่ขัดกับหลักศาสนาอิสลาม
สินเชื่อรีไฟแนนซ์หนี้นอกระบบไอแบงก์ ธนาคารให้วงเงินกู้ตั้งแต่ 5,000–2 แสนบาทต่อราย โดยคิดอัตรากำไร SPRR +6.85% ต่อปี (14.475% ต่อปี ปัจจุบัน SPRR = 7.625% ต่อปี) โดยลูกค้าที่ขอสินเชื่อวงเงินไม่เกิน 1 หมื่นบาท ไม่ต้องมีบุคคลค้ำประกัน หากเกิน 1 หมื่นบาท ต้องมีบุคคลค้ำประกันอย่างน้อย 1 คน 
ผู้กู้จะต้องเป็นผู้ประกอบอาชีพค้าขาย ผู้ประกอบการรายย่อย หรือผู้ประกอบอาชีพสุจริตที่ไม่ขัดต่อหลักศาสนาอิสลาม ซึ่งมีภาระหนี้ สินที่เกิดจากการกู้ยืมเงินนอกระบบ มีรายได้เพียงพอที่จะชำระหนี้ให้กับธนาคารได้ 
สำหรับสินเชื่อวิสาหกิจชุมชน ธนาคารให้วงเงินสินเชื่อขั้นต่ำ 5,000-5 แสนบาทต่อกลุ่ม โดยคิดอัตรากำไร SPRR** +6.85% ต่อปี (ปัจจุบันเท่ากับ 14.475% ต่อปี) และไม่ต้องมีบุคคลค้ำประกัน